google/wiki40b huggingface dataset:
Jozef Piaček (futbalista)

Futbalová kariéra

Jozef Piaček začal svoju futbalovú kariéru v Tekovských Nemciach, neskôr pokračoval vo futbalovej kariére v mládežníckych tímoch TJ Calex Zlaté Moravce za tento tím hral aj za seniorov. V roku 2001 prestúpil do klubu Ozeta Trenčín za ktorý odohral päť zápasov. V sezóne 2002 sa vrátil do Zlatých Moraviec. V roku 2006 Jozef Piaček odišiel do lotyšského tímu Skonto Riga. V Lotyšsku odohral 60 zápasov a strelil osem gólov. Od sezóny 2008/09 sa vrátil na Slovensko do tímu MŠK Žilina za ktorý odohral 150 zápasov a strelil 9 gólov. V sezóne 2009/10 a 2011/12 sa stal s tímom MŠK Žilina majstrom Slovenska. Slovenský pohár získal v roku 2012. V sezóne 2010/11 získal Superpohár. S klubom MŠK Žilina hral aj ligu majstrov spolu s predkolami v Lige majstrov odohral 12 zápasov a strelil dva góly. V rokoch 2015 – 2017 hrával za poľský klub Podbeskidzie Bielsko-Biała, tu odohral 42 zápasov a strelil jeden gól.

Reprezentácia Slovenska

Jozef Piaček reprezentoval svoju krajinu v zápase Rumunsko – Slovensko 1:1. Nastúpil do druhého polčasu keď striedal Mariana Čisovského. Zápas sa odohral 14. augusta 2013. Do reprezentácie ho povolal tréner Ján Kozák.
Ned Flanders

Nedward „Ned“ Flanders je fiktívna postava z amerického animovaného seriálu Simpsonovci. Prvýkrát sa v seriáli objavil v úvodnej časti „Vianoce u Simponovcov“. Je susedom rodiny Simpsonovcov.
Zalaegerszegský obvod

Zalaegerszegský obvod (maď. Zalaegerszegi kistérség) je bývalá administratívna jednotka v Maďarsku v Zalianskej župe. Jeho sídlom bolo mesto Zalaegerszeg.
Maria Anna Mozartová

Životopis

Maria Anna Walburga Ignatia Mozartová sa narodila v Salzburgu v roku 1751 ako štvrté dieťa Leopolda Mozarta a Anny Marie Mozartovej. Už v siedmich rokoch ju otec učil hrať na klavír, a vtedy trojročný Wolfgang Amadeus ich pozoroval so zvedavosťou. So svojím mladším bratom a otcom cestovali po Európe v rôznych mestách, kde koncertovali (Paríž, Londýn, Holandsko...). Tak ako jej brat, aj ona prejavovala hudobný talent, v 18. storočí sa žena nemohla stať skladateľkou. Jej otec jej zakazoval skladať a študovať hudbu, a tak jej Leopold prikázal, aby dávala klavírne lekcie pre bohatých študentov na financovanie koncertov v Taliansku bratovi. V roku 1784 sa vydala za Johanna Baptista Franza von Berchtold zu Sonnenburg (1736-1801) a presťahovala sa na jeho panstvo neďaleko Salzburgu. Maria Anna sa vrátila naspäť do Salzburgu a porodila svojho prvého syna. V roku 1824 prišla o zrak a v roku 1829 zomrela vo veku 78 rokov. Bola pochovaná na cintoríne sv. Petra v Salzburgu.
Soulaucourt-sur-Mouzon

Poloha

Obec má rozlohu 9,2 km². Najvyšší bod je položený 504 m n. m. a najnižší bod 315 m n. m.

Obyvateľstvo

Počet obyvateľov obce je 102 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Gold Dagger for Non-Fiction

Gold Dagger for Non-Fiction (doslova Zlatá dýka pre literatúru faktu) je britské literárne ocenenie ktoré udeľuje od roku 1978 Crime Writers' Association (Asociácia autorov kriminálnych príbehov). Najlepší autor literatúry faktu získava ako odmenu šek na 2000 libier a dekoratívnu dýku.
V rokoch 1995 až 2002 malo ocenenie v názve meno sponzora The Macallan (škotska whisky) a bolo známe ako The Macallan Gold Dagger for Non-Fiction.
Polar Satellite Launch Vehicle

Polar Satellite Launch Vehicle (hindsky: ध्रुवीय उपग्रह प्रक्षेपण यान), viac známa pod skratkou PSLV, je indická nosná raketa prevádzkovaná Indickou kozmickou agentúrou (ISRO). Už z názvu vyplýva, že raketa je primárne využívaná na vypúšťanie stredne ťažkých satelitov na polárne obežné dráhy, používa sa však aj na vypúšťanie ľahkých satelitov na geostacionárne dráhy.
Raketa je štvorstupňová; prvý a tretí stupeň používajú motory na tuhé pohonné látky, pričom prvý stupeň obsahuje jeden z najsilnejších raketových motorov tohto druhu na svete. Zvyšné dva stupne majú kvapalné raketové motory, pričom 2. stupeň ako palivo používa vysoko toxický asymetrický dimetylhydrazín, posledný 4.stupeň má 2 motory na metylhydrazín. Štandardný variant PSLV má na spodnom stupni aj 6 malých pomocných raketových motorov na tuhé látky, ktoré sa po 44 sekundách letu odhadzujú. Verzia rakety PSLV-CA je bez týchto urýchľovacích motorov a verzia PSLV-XL obsahuje 6 väčších a silnejších urýchľovacích motorov a je teda najvýkonnejším modelom rakety PSLV, ktorý dokáže vyniesť na nízku obežnú dráhu náklad o maximálnej hmotnosti až 3250 kg. Celková výška rakety PSLV je 44 metrov a maximálny priemer (bez urýchľovacích motorov) má 2,8 metra.
Prvý štart rakety PSLV sa z kozmodrómu Šríharikota uskutočnil 20. septembra 1993, kvôli chybe riadiaceho programu sa však skončil neúspechom a raketa sa zrútila do Bengálskeho zálivu. K prvému úspešnému štartu došlo 15. októbra 1994 a raketa PSLV pri ňom vypustila 800 kilogramový satelit IRS P2. Odvtedy až dodnes (február 2012) úplný neúspech raketa nezaznamenala (iba raz pri štarte z 29. septembra 1997 nedosiahla plánovanú orbitu) a je tak najúspešnejším nosičom indickej kozmonautiky. K prvému štartu verzie PSLV-CA došlo 23. apríla 2007 a prvá verzia PSLV-XL vypustila 22. októbra 2008 prvú indickú mesačnú sondu Čandraján-1.
Štefan Rutkai

Životopis

Príslušník zemianskeho rodu z Vrútok. Študoval na Kráľovskej akadémii v Bratislave. Hospodáril na majetku v Sľažanoch, pôsobil v správe Zvolenskej stolice, 1848 a 1861 podžupan so sídlom v Banskej Bystrici. Roku 1846 založil v Banskej Bystrici úverové družstvo Milena.
Politicky sa začal angažovať po páde Bachovho absolutizmu, predseda banskobystrického súdu, 1861 a 1865 poslanec Uhorského snemu za Banskú Bystricu. Prívrženec reformného hnutia maďarskej strednej šľachty a revolúcie. Autor rozlúčkových rečí za župnými funkcionármi.
Saint-Rémy (Côte-d’Or)

Poloha

Obec má rozlohu 13,82 km². Najvyšší bod je položený 346 m n. m. a najnižší bod 201 m n. m.

Obyvateľstvo

Počet obyvateľov obce je 798 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bouafle

Poloha

Obec má rozlohu 6,92 km². Najvyšší bod je položený 179 m n. m. a najnižší bod 31 m n. m.

Obyvateľstvo

Počet obyvateľov obce je 2 106 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Medveď grizly

Opis

Medvede grizly dosahujú hmotnosť od 180 do 680 kilogramov a výšku 2,44 metrov v stoji. Samec je približne 1,8-krát ťažší ako samica, je to príklad sexuálneho dimorfizmu. Dimorfizmus udáva, že veľkosť je dôležitým znakom v možnosti samca úspešne sa uchádzať o samicu. Ich farba je rôzna, podľa geografického miesta kde sa grizly nachádza, existujú grizly od blond do tmavohnedej, až čiernej farby. Od ostatných medveďov hnedých sa odlišujú dlhšími pazúrmi a lebečným profilom, ktorý sa podobá na medvede ľadové.
Grizly má veľký hrb na ramenách, ktorý je tvorený zo svalov, ktoré pomáhajú predným končatinám pri hrabaní. Jeho hlava je veľká a guľatá s vyhĺbenou tvárou. Aj napriek masívnej veľkosti medvede grizly dokážu dosahovať rýchlosť až 55 km/h.
Bežne je samotárom, v pobrežných oblastiach sa zhromažďuje popri prúdoch riek, kde chytá lososy. Každý druhý rok samice rodia jedno až štyri mláďatá, ktoré sú malé a vážia približne 500 gramov.

Rozšírenie

Medvede grizly obývajú časti Severnej Ameriky od Aljašky, cez západnú časť Kanady až na severozápad Spojených štátov, vrátane štátov Idaho, Montana, Washington a Wyoming. Nachádza sa aj v národných parkoch Yellowstone a Grand Teton, ale obvykle sa zdržuje v Kanade.
V minulosti žil medveď grizly v celej Severnej Amerike až po Texas, no v dôsledku lovu a ničenia životného prostredia z väčšiny tohto územia vymizol. Preto je zákonom chránený. V súčasnosti žije v Severnej Amerike približne 60 000 medveďov grizly.

Potrava

Aj keď sa medvede nachádzajú v rade mäsožravce, sú všežravcami, pretože prijímajú mäso aj rastliny. Sú známe tým, že lovia väčšie živočíchy, ako sú los obyčajný, jelene, ovce, soby a medvede čierne. Jedia tiež ryby, hlavne lososy, pstruhy a ostrieže. Medvede grizly tiež bez váhania hľadajú potravu, ktorá môže s nimi vyvolať konflikt, akými sú človek alebo vlk.
Nový Smokovec

Výstavba osady

Výstavba Nového Smokovca sa začala v roku 1875, no najstaršie sanatóriá dali do prevádzky 1. júla 1876 ako prvú špecializovanú liečebňu tuberkulózy v Uhorsku. Sontág zrejme považoval tento termín aj za dátum založenia Nového Smokovca, ako nasvedčuje mohutný žulový balvan pri rodinnej vile s vytesaným rokom 1876.
Nový Smokovec bol prvou tatranskou osadou, ktorá bola v prevádzke i v zime. Predpokladaná prvá zimná sezóna 1881-82 sa pre obavy pacientov, a ich liečiteľov nekonala, ale počas nasledujúcej zimy zostali už obidve sanatóriá otvorené a pomerne dobre obsadené. Obe sanatóriá a v najbližších rokoch postavený kúpeľný dom a jedáleň pospájali krytým koridorom. Kolonáda ústila do zimnej záhrady (terajšieho kina Kriváň). Na začiatku 20. storočia mal Nový Smokovec 38 budov: 26 z nich vytváralo sanatórny komplex s hospodárskym príslušenstvom. Zachované zvyšky tohto zoskupenia tvoria budovy Európa a Branisko. Obytný dom Sontágovcov slúži v súčasnosti cestovnému ruchu pod názvom Vila Szontagh. Po smrti Mikuláša Sontága majetok a teda aj kúpele zdedil jeho syn Mikuláš Sontág ml.
Počas prvej svetovej vojny sa sontágovské sanatóriá premenili na vojenské lazarety. Súčasne sa začalo budovať aj nové veľké sanatórium účastinnej spoločnosti, ktoré otvorili roku 1925. Nazvali ho Palace, ale keď ho prevzal a prestavoval Všeobecný penzijný ústav a po ďalšej reorganizácii Penzijný ústav súkromných úradníkov, zaviedli sa oficiálne názvy Sanatórium Všeobecného penzijného ústavu, resp. Sanatórium Penzijného ústavu súkromných úradníkov (PÚSÚ). V miestnom slangu sa ujalo a pretrváva označenie Penzák.
Neskôr bola postavená nová ozdravovňa v priestorovej nadväznosti na starú liečebnú osadu. Po dostavbe na ňu preniesli roku 1933 názov jej premenovanej predchodkyne - Palace.
Popri všetkých týchto liečebných objektoch vyrástli v Novom Smokovci od 80. rokov 19. storočia aj viaceré vilky rôznych súkromníkov. Najväčšia z nich patrila pôvodne Telekiovcom a volali ju Szikra, t. j. Iskra, podľa pseudonymu majiteľky, maďarskej spisovateľky Júlie Kende - Telekiovej. Po prvej svetovej vojne ju prevzala Legiobanka a premenovala ju na Sibír. Dnes sú v nej umiestnené predškolské zariadenia a názov Sibír prevzalo v miestnom slangu obytné sídlisko, ktoré sa od roku 1958 rozrástlo poniže pôvodnej nositeľky mena, na západnom okraji Nového Smokovca.
Krátko po vojne dali do prevádzky nový turistický hotel Bystrina a roku 1954 prvú tatranskú novostavbu odborárskej zotavovne s názvom Budovateľ, dnes Telekomunikácie. Pred lyžiarskymi majstrovstvami sveta 1970 postavili hotel MS 70 a nový hotel Park dnes po rekonštrukcii hotel Átrium, na mieste staršieho, demolovaného menovca z roku 1930. Niekdajšie rozhranie medzi Novým a Starým Smokovcom už celkom zaniklo.
Refraktor

Refraktor je ďalekohľad, ktorého objektívom je jedna alebo viac šošoviek. Zväčšený obraz vzniká lomom svetla na šošovkách. Refraktory sú najstaršie astronomické ďalekohľady a majú veľké ohniskové vzdialenosti.

Využitie

Refraktory môžu byť zaťažené farebnou vadou, ktorú je však už dnes možné odstrániť. Našli využitie najmä ako divadelné ďalekohľady, poľovnícke ďalekohľady, triédre a binokuláre. V astronómii sa používajú najmä na amatérsku astrofotografiu a astrometriu. Šošovky veľkých astronomických ďalekohľadov však majú obmedzenú veľkosť, pretože priveľká šošovka sa deformuje vlastnou hmotnosťou. Najväčšie ďalekohľady sveta sú teda takmer bez výnimky reflektory.
Oppo

Oppo Electronics Corporation (po čínsky: 广东 欧珀 移动 通信 有限公司, pchin: Guǎngdōng ōupò yídòng Tongxin yǒuxiàn gōngsī), krátko Oppo, je čínsky výrobca konzumnej elektroniky založený v roku 2001 so sídlom v meste Dongguan. Oppo mal piaty najväčší podiel na svetovom trhu mobilných telefónov po výrobkoch Samsung, Apple, Huawei a Xiaomi v roku 2017.
Jiří Schelinger

Životopis

Jiří Schelinger sa narodil v dedinke Bousov, ktorou preteká potok Kurvice,  neďaleko Čáslavi. Mal o rok mladšieho brata Milana. Jeho otec Josef bol učiteľom hudby (hry na gitaru) a rodina sa presťahovala do jeho rodiska Praha-Nusle, kde chodil Jiří do základnej školy.  Aj pod vplyvom otca sa aj s bratom venovali hudbe. Už ako dieťa hral na klavír a neskôr na gitaru. Potom začal navštevovať stredné odborné učilište, ale štúdium za inštalatéra nedokončil.  
Ako približne 17 ročný po vpáde ruských vojsk v auguste 1968 bo zadržaný a umiestnený do vyšetrovacej väzby, kde sa pokúsil o demonštratívnu samovraždu, aby bol rýchlejšie prepustený. Na jej základe podstúpil psychiatrické vyšetrenie, ktoré malo za následok získanie modrej knižky, ktorá ho oslobodzovala od služby v armáde, čo bolo pre jeho hudobnú kariéru dosť dôležité. Po prepustení z liečebni v Bohniciach sa stal kulisárom v divadle Jiřího Wolkera. V divadle vydržal asi mesiac a potom sa rozbehla jeho kariéra, keď sa stal hlavnou hviezdou v skupine Smaragd.
Jeho prvou kapelou, ktorú založil už na základnej škole a v ktorej hral na gitaru, bola Nothing But Nothing. Neskôr vystupoval v barovej kapele Iva Trojanana Smaragd. Potom nastúpil na miesto gitaristu a speváka v bluesovej kapele The Happy Five. Táto však odchádzala na angažmán do Fínska bez J. Schelingra a ten prijal ponuku Karla Šípa a stal sa členom jeho skupiny Faraon. S tou natočil v roku 1972 svoj prvý veľký hit, pieseň Holubí dům. V roku 1973 potom prešiel ku kapele Františka Ringo Čecha, s ktorou v roku 1977 koncertoval aj s kapelou Smokie v NDR.
13. apríla 1981 za doteraz nevyjasnených okolností skáče Schelinger z bratislavského Starého mosta do Dunaja. Jeho mŕtve telo bolo vylovené z vody 7. mája 1981 pri osade Bodíky, v katastrálnom území obce Horný Bar. Pretože nebolo preukázané cudzie zavinenie, bola jeho smrť uzavretá ako nešťastná náhoda. To, že jeho telo nebolo nikdy identifikované nikým z jeho rodinných príslušníkov alebo aspoň známych, vedie niektorých jeho fanúšikov k domnienke, že skok prežil a žije niekde v ústraní.
Bol dvakrát ženatý. Od neho staršiu Alenu si bral ešte počas pôsobenia v skupine Smaragd. V manželstve sa narodila dcéra Andrea. Druhý krát sa ženil ako 26 ročný a zobral si Jitku Poledňákovú.
Napriek svojmu krátkemu životu sa stal Schelinger legendou československého bigbítu. Jeho spev je dodnes jedným z najcharakteristickejších v českej rockovej histórii, spevákove hity sú stále známe.
Velanne

Poloha

Obec má rozlohu 8,04 km². Najvyšší bod je položený 641 m n. m. a najnižší bod 380 m n. m.

Obyvateľstvo

Počet obyvateľov obce je 491 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Valleroy-le-Sec

Poloha

Obec má rozlohu 5,87 km². Najvyšší bod je položený 436 m n. m. a najnižší bod 365 m n. m.

Obyvateľstvo

Počet obyvateľov obce je 162 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Dresdner Lyrikpreis

Dresdner Lyrikpreis (doslova Drážďanská cena lyriky) je literárne ocenenie, ktoré udeľuje každé dva roky mesto Drážďany. Udeľuje sa českým, nemeckým, rakúskym, švajčiarskym a lichtenštajnským autorom a malo by prispievať k vzájomnej kultúrnej výmene medzi nemecky hovoriacim svetom a Českom.
360 stupňová spätná väzba

360-stupňová spätná väzba je nástroj rozvoja ľudských zdrojov, ktorého podstatou je viacnásobné hodnotenie pracovníka zo strany jeho spolupracovníkov. Postupné, viacnásobné hodnotenie je najvýraznejším znakom tohoto nástroja. Výsledkom viacnásobného hodnotenia je informácia, teda spätná väzba hodnotenému o tom, ako iní vidia jeho správanie, ako ho hodnotia a ako na nich pôsobí. Je to informácia od ľudí, s ktorými prichádza v práci do styku, od jeho bezprostredných spolupracovníkov. Medzi hodnotiteľmi sú obvykle iba tí spolupracovníci, ktorí ho dokážu - v rôznych situáciách - ohodnotiť najlepšie. Je to jeho bezprostredný nadriadený, potom kolegovia na rovnakej úrovni, ďalej ľudia, ktorých vedie, teda jeho podriadení a niekedy aj zákazníci, s ktorými prichádza do styku. Okrem toho manažér hodnotí aj sám seba. Manažéri sú zvyčajne hodnotení na základe dopredu vybraných kompetencií, resp. výkonových štandardov zodpovedajúcich ich pracovnému zaradeniu, definícii pracovného miesta a povahe profesie.

Použitie

Dôvody, kedy sa 360 stupňová spätná väzba používa, bývajú rôzne. Prvým je použitie ako systémového nástroja rozvoja ľudí. Na základe jeho výsledkov sú odvodzované rozvojové plány - individuálne, ale aj celo firemné. Opakované použitie 360 stupňového hodnotenia (po realizácii rozvojových plánov) slúži ako veľmi dobre čitateľná spätná väzba k vyhodnoteniu vzdelávacích aktivít a v neposlednom rade aj k vyhodnoteniu efektivity vynaložených finančných prostriedkov. Použiteľná je pri celom rade personálnych rozhodnutí (výber, odmeňovanie, postup, zaradenie do tímu, znižovanie stavov, preraďovanie, plánovanie nástupníctva a podobne) a v neposlednom rade pri formovaní firemnej kultúry.

Priebeh

Skladá sa z niekoľkých krokov, ktoré tvoria logicky uzatvorený a opakujúci sa proces. Prvým krokom je príprava samotnej organizácie, definovanie cieľov a zámerov, informovanie všetkých zúčastnených strán. Ďalším krokom je dizajn samotného nástroja. Dizajn odráža momentálne potreby firmy a po čase sa môže, na základe zmeny zámeru resp. cieľa hodnotenia, modifikovať. Najčastejšie sa na získavanie 360 stupňovej spätnej väzby používajú dotazníky. Administrácia je možná s použitím papierových dotazníkov, resp. formou online nástrojov na to určených. Online administrácia má viacero výhod - je rýchlejšia, jednoduchšia, menej náročná na organizáciu a neposlednom rade do vysokej miery zaručuje anonymitu hodnotiteľov.
Hodnotení ohodnotia sami seba a následne nominujú vhodných hodnotiteľov. Po zozbieraní všetkých hodnotení a spracovaní výsledkov obdrží každý manažér prehľadnú individuálnu správu, ktorá tvorí základ pre poskytnutie verbálnej spätnej väzby zaškoleným pracovníkom. Cieľom spätnej väzby je správna interpretácia výsledkov. Slúži aj na to, aby sa každý hodnotený stotožnil s výsledkami hodnotení a získal motiváciu k rozvoju. Neoddeliteľnou súčasťou spätnej väzby je aj zostavenie plánu ďalšieho postupu pre každého hodnoteného.
Tat tvam asi

Tat tvam asi alebo Tattvamasi (sanskr. तत् त्वम् असि alebo तत्त्वमसि- To si ty!) je veta z upanišády Čhandógja. Patrí medzi štyri mahávákje - základné vety zhrňujúce učenie hinduizmu.Vyjadruje monizmus védanty - ľudská duša, ja (átman) je totožná s celkom vesmíru (brahman). Podľa Šankaru je táto veta zhrnutím celých Upanišád.
Výklady tejto vety sa líšia podľa indických filozofických škôl.
1. liga hádzanárov 2004/05

Systém súťaže

Systém súťaže sa oproti predchádzajúcej sezóne zmenil. Najprv sa hrala základná časť, ktorá pozostávala z 22 kôl a v ktorej sa každý tím s každým stretol raz doma a vonku. 4 najlepšie družstvá po základnej časti postúpili do nadstavbovej skupiny o postup do extraligy. Do extraligy postúpilo najlepšie družstvo z nadstavbovej časti, pričom družstvo druhé v poradí odohralo baráž s posledným slovenským zástupcom zanikajúcej interligy. Zo súťaže do 2. ligy zostúpilo posledné družstvo.
La Sauvetat-sur-Lède

Poloha

Obec má rozlohu 14,14 km². Najvyšší bod je položený 184 m n. m. a najnižší bod 60 m n. m.

Obyvateľstvo

Počet obyvateľov obce je 635 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
La Ville-aux-Clercs

Poloha

Obec má rozlohu 26,61 km². Najvyšší bod je položený 195 m n. m. a najnižší bod 115 m n. m.

Obyvateľstvo

Počet obyvateľov obce je 1 324 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
MacBook Air

MacBook Air je ultratenký notebook vyrábaný spoločnosťou Apple Inc. od roku 2008, pričom každý rok je vydaný nový model (pozri tabuľku modelov nižšie). Prvý model (Early 2008) bol predstavený na konferencii Macworld Expo dňa 15. januára 2008. 
V súčasosti sa MacBook Air Vyrába sa vo veľkosti 13". Všetky modely sú vybavené SSD diskom a procesory Intel.
MacBook Air patrí medzi najtenšie notebooky vo svete, jeho výška sa pohybuje od 0,4 cm na prednej strane do 1,7 cm vzadu. Šírka (29,5 cm) a hĺbka (19,2 cm). Výrobcom udávaná hmotnosť činí 1,08 kg (11") a 1,34 kg (13").

Software

MacBook Air je dodávaný s predinštalovaným aktuálnym operačným systémom OS X. Pre inštaláciu softvéru z CD alebo DVD diskov je možné použiť externý optickú mechaniku alebo mechaniku iného počítača v bezdrôtovej sieti, na ktorom sú nainštalované príslušné ovládače.
Kvetnica (dolina)

Chránená príroda

Vznikla po ústupe ľadovca, ktorý zanechal nad Velickým plesom morénový val. Veľké ľadovcové jazero sa časom zmenšilo na súčasné Kvetnicové pliesko. Po dávnom jazere zostali sedimenty bohaté na humus, na ktorom vznikla jedna z najbujnejších vysokohorských tatranských botanických lokalít. Prispieva k tomu dolinou pretekajúci Velický potok, ktorý sa na čele morény mení na Velický vodopád vtekajúci do Velického plesa.  V okolí Kvetnicového plieska rastie kamzičník rakúsky (Doronicum austriacum), mačucha cesnačkovitá (Adenostyles alliariae), starček (Senecio nemorensis), kýchavica biela Lobelova (Veratrum lobelianum Bernh), iskerník platanolistý (Ranunculus platanifolius), prilbica tuhá pravá a iné.
Táto časť Velickej doliny je prírodnou rezerváciou, ktorá je chránená pre Veľmi labilný geosystém v strednej časti Vysokých Tatier s pestrým a bohatým zastúpením glaciálnych (i akumulačných - vzácne sú ózy) foriem georeliéfu na kryštaliniku a s mimoriadne pestrou montánnou až subniválnou vysokohorskou vegetáciou a faunou. V dávnych časoch sa v doline pásol dobytok a ovce.

Názov

Poukazuje na bohatú vegetáciu horských lúk tejto lokality.

Botanický prínos

Prvý dolinu v roku  1644 spomína kežmarský prírodovedec Dávid Fröhlich pod názvom Würtzgarten – záhrada korenín. Kvetnica upútala pozornosť v švédskeho botanika Görana Wahlenberga.

Plesá

Kvetnicové pliesko

Turistika

Dolinou vedie  zeleno značkovaný turistický chodník z Tatranskej Polianky cez Poľský hrebeň (2 200 m n. m.) na Lysú Poľanu. Do doliny vedie  žlto značená trasa zo Starého Smokovca, na ktorú sa pripája  modro značená trasa z Tatranských Zrubov. Spodnou časťou doliny vedie  Tatranská magistrála z Hrebienka alebo od Popradského plesa.